钦定古今图书集成/理学汇编/学行典/第184卷 > 王颁
## 钦定古今图书集成/理学汇编/学行典/第184卷 > 王颁

按《隋书孝义传》：“王颁，字景彦，太原祁人也。祖神念，梁
左卫将军。父僧辩，太尉。颁少俶傥，有文武干局。其父
平侯景，留颁质于荆州，遇元帝为周师所陷，颁因入
关。闻其父为陈武帝所杀，号恸而绝，食顷乃苏，哭泣
不绝声，毁瘠骨立。至服阕，常布衣蔬食，藉槁而卧。周
明帝嘉之，召授左侍上士，累迁汉中太守，寻拜仪同”
三司。开皇初，以平蛮功，加开府，封蛇丘县公。献《取陈》
之策，上览而异之，召与相见，言毕而歔欷，上为之改
容。及大举伐陈，颁自请行，率徒数百人从韩擒。先锋
夜济，力战被伤，恐不堪复斗，悲感呜咽。夜中因睡，梦
有人授药，比寤而疮不痛，时人以为孝感。及陈灭，颁
密召父时士卒，得千馀人，对之涕泣。其闲将士或问
颁曰：“郎君来破陈国，灭其社稷，仇耻已雪，而悲哀不
止者，将为霸先早死，不得手刃之邪！请发其丘垄，斲
榇焚骨，亦可申孝心矣。”颁顿颡陈谢，额尽流血。答之
曰：“其为帝王坟茔甚大，恐一宵发掘，不及其尸，更至
明朝，事乃彰露，若之何？”诸人请具锹锸，一旦皆萃。于是夜发其陵，剖棺见陈武帝须并不落，其本皆出自
骨中。颁遂焚骨取灰，投水而饮之。既而自缚，归罪于
晋王。王表其状。高祖曰：“朕以义平，陈王颁所为，亦孝
义之道也。朕何可罪之。”舍而不问。有司录其战功，将
加柱国，赐物五千段。颁固辞曰：“臣缘国威灵，得雪怨
耻，本心徇私，非是为国。所加官赏，终不敢当。”高祖从
之，拜代州刺史，甚有惠政。母忧去职。后为齐州刺史，
卒官，时年五十二。